Hanne Agersnap (SF), 2010-05-25:
I SF er vi også glade for nu at skulle i gang med den nye digitaliseringsstrategi, og vi glæder os til at komme i gang med diskussionen, ikke mindst fordi vi også synes, at Højhastighedskomiteen er kommet med et interessant indspark, som vi heller ikke rigtig har fået lejlighed til at diskutere så meget.
Der er flere indspark.
Bl.a. handler første kapitel jo om en digitaliseringsstrategi for det offentlige.
Vi har jo tidligere haft strategier, og vi skal have en ny.
Man kan kontakte det offentlige, når man vil – midt om natten – for der behøver ikke at sidde nogen på kontoret i den anden ende.
Man behøver ikke at kæmpe sig igennem en halv eller hel kommune eller ind til en statslig myndighed.
Derudover er det også billigere.
I Højhastighedskomiteens rapport står der 30-60 gange billigere, hvis man kan lave en selvbetjeningsløsning, end hvis man skal betjenes af en medarbejder.
Så for borgerne er det en stor fordel, men ikke mindst er det også vigtigt, at vi får fremmet den digitale kommunikation og udveksling af data myndighederne imellem.
For år tilbage blev bl.a. Danmarks Miljøportal lavet, som næsten ikke bruges i dag til udveksling af data, selv om der er mange muligheder.
Udveksling af data for miljøovervågning, vandværker og sådan noget, hvor kommunerne skal ind indberette til Miljøministeriet, foregår efter 20 år gamle procedurer, der kræver rigtig mange medarbejdere ude i kommunen og udfyldning af formularer.
Sådan nogle eksempler skal vi have luget ud i, og vi skal sikre, at de statslige institutioner går foran og udvikler de her digitale løsninger.
Det er meget af den infrastruktur, der skal til.
Vi har snakket om digital signatur, fælles dokumentboks og infrastruktur på de områder, som det offentlige må udvikle, og som så kan trække hele digitaliseringen af samfundet igennem.
Det er den infrastruktur, der skal til for at gøre hjemmesider tilgængelige for handicappede.
Det er den kraftanstrengelse, der skal til, for at borgernes kompetencer inden for it bliver løftet, så de kan bruge de digitale løsninger.
Det er jo det offentlige, der skal trække det og gøre det muligt at bruge flere digitale løsninger.
Derudover vil jeg nævne to ting, som ikke har været nævnt i debatten, som det offentlige kunne trække.
Det ene er også nævnt i Højhastighedskomiteens rapport.
Det er det, der på dansk hedder cloud computing, som er en ny teknologi, som i virkeligheden er meget lovende, miljøbesparende, men som også har nogle problemer, ikke mindst omkring datasikkerhed og persondatabeskyttelse, privacy, som det også hedder på dansk.
I det hele taget omkring persondatabeskyttelsen mener jeg, at vi som politikere skal kræve, at selv om vi får meget mere udveksling digitalt, at vi så fuldstændig lever op til den danske persondatalov, som den er i dag.
Der kører nogle historier for tiden om sms-påmindelser til borgerne, der i virkeligheden ikke lever op til persondatabeskyttelsesreglerne.
Så der er mange ting, der skal indgå i den her strategi, ikke mindst de åbne grænseflader og standarder, som vi hørte Venstres ordfører syntes skulle stå øverst på dagsordenen.
Det er jeg glad for, men det er også vigtigt, fordi det fremmer innovation og teknologisk udvikling på området og lavere priser, hvis vi mindsker eller forhindrer monopoler på området.